ΓΡΑΠΤΗ ΕΡΩΤΗΣΗ E-1833/98

υποβολή: Nikitas Kaklamanis (UPE) προς την Επιτροπή

(12 Ιουνίου 1998)

Θέμα: Εφιαλτικοί κίνδυνοι από την ύπαρξη διοξίνης σε γαλλικό κρέας και γάλα

Πολύ σοβαρούς κινδύνους για τη δημόσια υγεία εγκυμονεί η ύπαρξη διοξίνης σε γαλλικά κρέατα. Πιο συγκεκριμένα, η οικολογική οργάνωση "CNIID" ανέθεσε σε γερμανικό εργαστήριο την ανάλυση δειγμάτων κρέατος από super market του Παρισιού και της περιφέρειάς του, από την οποία προέκυψε η ύπαρξη της επικίνδυνης αυτής ουσίας σε μπριζόλες μοσχαρίσιου κρέατος. Η ουσία αυτή είναι τοξική και η παρατεταμένη εισαγωγή της στον ανθρώπινο οργανισμό οδηγεί στην εμφάνιση καρκίνων, αλλά και σε σοβαρές βλάβες του ανοσοποιητικού συστήματος. Υπεύθυνα για την εισαγωγή της διοξίνης στην τροφική αλυσίδα είναι, σύμφωνα με τα πορίσματα της μελέτης του "CNIID", τα εργοστάσια καύσης απορριμμάτων, αφού τα απόβλητα από την καύση αυτή εισέρχονται - μέσω του χορταριού που τρώνε τα ζώα - στους λιπώδεις ιστούς. Κάτι ανάλογο συμβαίνει, εξάλλου, και με το αγελαδινό γάλα, αφού ποσότητες διοξίνης έχουν εντοπισθεί σε γάλα που προέρχεται από τη Β. Γαλλία, κάτι που οδήγησε στο κλείσιμο των εργοστασίων καύσεως απορριμμάτων της περιοχής.

Θα παρακαλούσα να έχω την επίσημη θέση της Ευρωπαϊκής Επιτροπής για το πολύ σοβαρό αυτό θέμα, καθώς και τα πορίσματα των ερευνών που η ίδια διεξαγάγει ή την πληροφόρηση που έχει αναφορικά με τις ποσότητες διοξίνης που έχουν ανιχνευθεί στο κρέας και στο γάλα που εισάγεται στην Ελλάδα.

Απάντηση του κ. Fischler εξ ονόματος της Επιτροπής

(24 Ιουλίου 1998)

Η οργάνωση την οποία αναφέρει το Αξιότιμο Μέλος του Κοινοβουλίου, μόλις προσφάτως δημοσίευσε τα πορίσματα των αναλύσεων για την εντοπισμό διοξίνης σε δείγματα βοείου κρέατος που είχαν αγορασθεί σε super market στη Γαλλία. Σύμφωνα με αυτά τα πορίσματα, οι τιμές της διοξίνης δεν υπερβαίνουν το φάσμα το οποίο θεωρείται φυσιολογικό για το κρέας στην Ευρώπη. Σε καμία περίπτωση δεν διαπιστώθηκε συγκέντρωση μεγαλύτερη από την τιμή των 0,6 pg/g με βάση τα λιπίδια.

Επιπλέον, το τελευταίο πρόγραμμα επιτήρησης των γαλλικών κτηνιατρικών υπηρεσιών του 1997 αφορούσε αποκλειστικά δείγματα γάλακτος, τα οποία είχαν ληφθεί σε κτηνοτροφικές εκμεταλλεύσεις που βρίσκονταν όσο το δυνατόν πλησιέστερα στα εργοστάσια τα οποία ήταν ενδεχόμενες πηγές εκπομπής διοξίνης (κυρίως: εργοστάσια σιδηρουργίας, μεταλλουργίας, χημείας και αποτέφρωσης οικιακών απορριμμάτων) και, επιπλέον, βρίσκονταν στα σημεία που επηρεάζονται από τους ανέμους που επικρατούν στην περιοχή. Τα πορίσματα αυτού του σχεδίου επιτήρησης του 1997 είναι πλέον γνωστά και δείχνουν τιμές μικρότερες από το κατώφλι αποκλεισμού των 5 pg TEQ(1)/g λιπαρής ουσίας γάλακτος (πρόκειται για κατευθυντήριες τιμές συνιστώμενες από το Συμβούλιο της Ευρώπης), με εξαίρεση δύο κτηνοτροφικές εκμεταλλεύσεις, οι οποίες βρίσκονται σε απόσταση 250 μ. και 1 χλμ. - στην κατεύθυνση που επηρεάζεται από τους επικρατούντες ανέμους - από το εργοστάσιο αποτέφρωσης των οικιακών απορριμμάτων ενός δήμου του γαλλικού νομού Nord, στις οποίες διαπιστώθηκαν τιμές 14,1 pg και 15,90 pg. Για λόγους προστασίας της δημόσιας υγείας, αποφασίστηκε αμέσως το κλείσιμο 3 αποτεφρωτήρων της περιοχής αυτής, ενώ αποσύρθηκαν αμέσως από την ανθρώπινη κατανάλωση το γάλα και τα γαλακτοκομικά προϊόντα των εν λόγω εκμεταλλεύσεων. Επίσης, το γάλα όλων των γαλακτοπαραγωγικών εκμεταλλεύσεων οι οποίες βρίσκονται εντός περιμέτρου ακτίνας 3 χλμ. γύρω από αυτό το εργοστάσιο αποτέφρωσης, αποτέλεσαν αντικείμενο των ίδιων μέτρων ελέγχων και αποσύρσεων από την κατανάλωση, όταν διαπιστώθηκε υπέρβαση της τιμής των 5 mg/g λιπαρής ουσίας γάλακτος.

Δεδομένου ότι η επιλογή των προελεύσεων του γάλακτος που υποβλήθηκε σε ανάλυση πραγματοποιήθηκε με γνώμονα ιδιαιτέρως εξειδικευμένους στόχους, οι τιμές που μετρήθηκαν στο γάλα του σχεδίου επιτήρησης του 1997 δεν είναι αντιπροσωπευτικές των μέσων τιμών διοξίνης στο γάλα και στα προϊόντα γάλακτος που διατίθενται στο εμπόριο στη Γαλλία. Σημειωτέον επίσης ότι το Ανώτατο Συμβούλιο Δημόσιας Υγιεινής της Γαλλίας (Conseil supérieur d'hygiène publique de France - CSHPF) έχει συστήσει να πραγματοποιούνται μετρήσεις διοξίνης σε άλλες κατηγορίες τροφίμων εκτός από τα προϊόντα γάλακτος, ούτως ώστε τα σχετικά πορίσματα να είναι καταλληλότερα για την αξιολόγηση της έκθεσης του εν γένει πληθυσμού στις διοξίνες μέσω της διατροφής στην Γαλλία. Το σχέδιο επιτήρησης για το 1998 αφορά διάφορα είδη διατροφής (γάλα, ψάρια ιχθυοτροφείου και ποταμών, αυγά, βόειο κρέας και μαρούλια). Τα μέτρα αυτά βρίσκονται επί του παρόντος στο στάδιο της υλοποίησής τους.

Εξάλλου, γύρω από τις κυριότερες βιομηχανικές πηγές εκπομπής διοξίνης που έχουν εντοπισθεί, ενισχύθηκε η επιτήρηση του γάλακτος.

Η Επιτροπή δεν διαθέτει πληροφορίες σχετικά με τις τιμές διοξίνης που έχουν διαπιστωθεί στο γάλα και στο κρέας που εισάγονται στην Ελλάδα, ούτε άλλωστε σχετικά με τις τιμές διοξίνης στο ελληνικό γάλα και στα ελληνικά κρέατα.

(1) TEQ: σταθμισμένη μονάδα τοξικότητας των 17 μορίων τοξικών διοξινών.